SK Úradný vestník Európskej únie C 86/212

Odôvodnené stanovisko Rady: Pozícia Rady v prvom čítaní (EÚ) č. 4/2016 na účely prijatia nariadenia Európskeho parlamentu a Rady o prenosných chorobách zvierat a o zmene a zrušení určitých aktov v oblasti zdravia zvierat („právna úprava v oblasti zdravia zvierat“)

(2016/C 086/02)

I. ÚVOD

1. Komisia 6. mája 2013 predložila uvedený návrh, ktorý sa zakladá na článku 43 ods. 2, článku 114 ods. 3 a na článku 168 ods. 4 písm. b) ZFEÚ.

2. Európsky parlament prijal svoju pozíciu v prvom čítaní 15. apríla 2014. Európsky hospodársky a sociálny výbor prijal svoje stanovisko 10. decembra 2013. Výbor regiónov sa rozhodol stanovisko nezaujať.

3. Pracovná skupina veterinárnych expertov (zdravie zvierat), pracovná skupina hlavných veterinárnych lekárov a pracovná skupina poľnohospodárskych radcov/atašé preskúmali uvedený návrh na 36 zasadnutiach počas viacerých predsedníctiev.

4. Coreper (časť I) sa 17. decembra 2014 dohodol na počiatočnom mandáte na rokovanie, ktorý bol následne zrevidovaný 24. apríla 2015. Počas lotyšského predsedníctva sa uskutočnilo 5 trialógov s Európskym parlamentom. Na piatom trialógu 1. júna 2015 spoluzákonodarcovia dosiahli predbežnú dohodu o kompromisnom znení na účely dosiahnutia skorej dohody v druhom čítaní. Výbor Európskeho parlamentu pre poľnohospodárstvo a rozvoj vidieka 17. júna 2015 potvrdil dohodu o kompromisnom znení a jeho predseda zaslal list predsedovi Výboru stálych predstaviteľov, v ktorom uviedol, že ak Rada prijme svoju pozíciu v prvom čítaní v súlade s uvedeným kompromisným znením, odporučí plénu, aby sa pozícia Rady akceptovala v druhom čítaní Parlamentu bez pozmeňujúcich návrhov (1).

5. Rada dosiahla politickú dohodu o kompromisnom znení 14. septembra 2015.

II. CIEĽ

Všeobecným cieľom tohto nariadenia je zabezpečiť vysoký štandard zdravia zvierat a verejného zdravia v Únii. Kladie si za cieľ realizovať záväzky a vízie stanovené v oznámení Komisie o stratégii týkajúcej sa zdravia zvierat (2) vrátane zásady „jedno zdravie“ a skonsolidovať právny rámec pre spoločnú politiku Únie v oblasti zdravia zvierat prostredníctvom jednotného, zjednodušeného a flexibilného regulačného rámca pre zdravie zvierat.

III. ANALÝZA POZÍCIE RADY V PRVOM ČÍTANÍ

1. Všeobecne

Kompromisné znenie, o ktorom Rada dospela k politickej dohode, plne zohľadňuje kompromis, ktorý dosiahli spoluzákonodarcovia. V kompromisnom znení sa zachovávajú ciele návrhu Komisie a zároveň sa v ňom nachádzajú najdôležitejšie pozmeňujúce návrhy Európskeho parlamentu v prvom čítaní.

2. Hlavné otázky

a) Delegované a vykonávacie právomoci

Navrhovaný akt bude predstavovať rámcové nariadenie, ktorým sa Komisia splnomocní na stanovenie významného počtu detailov prostredníctvom delegovaných a/alebo vykonávacích aktov. Počas preskúmania v Rade sa osobitná pozornosť venovala preskúmaniu navrhovaných splnomocnení. Rada nespochybnila ani nezmenila zásadu rámcového nariadenia, preformulovala však mnohé články tak, aby lepšie vymedzovali splnomocnenie pre Komisiu. Vo viacerých prípadoch sa do základného aktu vložili podstatné prvky.

Rada ďalej identifikovala niekoľko „kľúčových“ delegovaných a vykonávacích aktov, bez ktorých by sa nariadenie nedalo správne uplatňovať. Rada požiadala, aby Komisia prijala uvedené akty najneskôr 24 mesiacov pred dátumom uplatňovania tohto nariadenia, aby sa členské štáty a prevádzkovatelia mohli náležite prispôsobiť novým pravidlám.

b) Zoznam chorôb zvierat

Podľa návrhu Komisie by sa zoznam chorôb, na ktoré sa uplatňujú osobitné pravidlá prevencie a kontroly chorôb uvedené v tomto nariadení („choroby zo zoznamu“), prijal prostredníctvom vykonávacieho aktu.

Po podrobnej diskusii a na základe dôraznej žiadosti Európskeho parlamentu Rada súhlasila s tým, že tento zoznam by sa mal prijať ako príloha k nariadeniu, s výnimkou piatich chorôb, o ktorých sa zákonodarcovia nazdávajú, že spĺňajú kritériá na zaradenie na zoznam tak nepochybne, že sú identifikované už v príslušnom článku nariadenia.

Rada tiež posilnila kritériá začlenené do základného aktu na preskúmanie zoznamu chorôb v prílohe a dohodla sa na tom, že Komisia by mala vykonať nevyhnutné zmeny v zozname v súlade s týmito kritériami (a to prostredníctvom delegovaných aktov) najneskôr 24 mesiacov pred dátumom uplatňovania tohto nariadenia.

Pôvodný zoznam v prílohe obsahuje tie choroby, ktoré sú v súlade s nariadením (EÚ) č. 652/2014 oprávnené na spolufinancovanie Úniou na účely programov ich eradikácie, kontroly a sledovania alebo na účely núdzových opatrení, s výnimkou piatich chorôb uvedených v článku, ako sa uvádza vyššie.

c) Kritériá pre kategorizáciu chorôb zo zoznamu

Rada súhlasila s Komisiou, že kategorizáciu chorôb zo zoznamu, t. j. uplatňovanie pravidiel prevencie a kontroly chorôb na každú z týchto chorôb, môže vykonať Komisia prostredníctvom vykonávacích aktov. V záujme toho, aby bol proces kategorizácie predvídateľnejší a transparentnejší, Rada pridala k navrhovaným kritériám viacero detailov, zaviedla nové kritériá a zabezpečila, aby boli tieto kritériá záväzné. Súhlasila tiež s tým, že kritériá pre kategorizáciu možno zmeniť iba riadnym legislatívnym postupom.

d) Nekomerčné premiestňovanie spoločenských zvierat

V nariadení (EÚ) č. 579/2013 sa stanovuje zjednodušený postup pre premiestňovanie spoločenských zvierat, keď sa v zmysle uvedeného nariadenia považuje za nekomerčné premiestňovanie. Týmto návrhom Komisie by sa uvedené nariadenie zrušilo a jeho ustanovenia by sa začlenili do právnej úpravy v oblasti zdravia zvierat prostredníctvom vykonávacích a delegovaných aktov, a to aj napriek tomu, že sa uvedené nariadenie prijalo iba nedávno. Na zabezpečenie stability pravidiel uvedeného nariadenia sa Rada dohodla na tom, že hoci by sa malo týmto novým nariadením zrušiť, malo by sa naďalej uplatňovať ešte 10 rokov. Rada tiež začlenila väčšinu jeho podstatných prvkov do základného aktu.

IV. ZÁVER

Pozícia Rady v prvom čítaní plne zohľadňuje dohodu dosiahnutú medzi oboma spoluzákonodarcami, ako bola potvrdená uvedeným listom predsedu Výboru Európskeho parlamentu pre poľnohospodárstvo a rozvoj vidieka zo 17. júna 2015, ktorý bol adresovaný predsedovi Výboru stálych predstaviteľov (časť I). Rada pozíciu následne schválila 14. septembra 2015 prijatím politickej dohody.

(1) S výhradou overenia právnikmi lingvistami.

(2) Oznámenie Komisie Európskemu parlamentu, Rade, Európskemu hospodárskemu a sociálnemu výboru a Výboru regiónov o novej stratégii Európskej únie týkajúcej sa zdravia zvierat (2007 – 2013) podľa zásady „prevencia je lepšia ako liečba“ [dokument 13292/07 – KOM(2007) 539 v konečnom znení].